b'\n_START_ARTICLE_\nKivij\xc3\xa4rvi\n_START_SECTION_\nMaantiede\n_START_PARAGRAPH_\nKivij\xc3\xa4rvi sijaitsee karulla ja kivisell\xc3\xa4 Suomensel\xc3\xa4n alueella. _NEWLINE_Kunnan pinta-alasta viidennes on vesist\xc3\xb6j\xc3\xa4. J\xc3\xa4rvi\xc3\xa4 on kaikkiaan 89, ja niist\xc3\xa4 suurimmat ovat Kivij\xc3\xa4rvi, Heitj\xc3\xa4rvi ja Heikinj\xc3\xa4rvi._NEWLINE_Salamaj\xc3\xa4rven kansallispuisto sijaitsee osittain Kivij\xc3\xa4rven kunnan alueella ja onkin merkitt\xc3\xa4v\xc3\xa4 matkailukohde er\xc3\xa4nk\xc3\xa4vij\xc3\xb6ille ja kalastajille. Kansallispuistoon rajoittuva Salamanper\xc3\xa4n luonnonpuisto on kokonaan Kivij\xc3\xa4rven kunnan alueella. Muita Natura-kohteita ovat Hein\xc3\xa4suon alue, Kivij\xc3\xa4rvi ja Silppolanraivio - Aittosuonlehto.\n_START_SECTION_\nKyl\xc3\xa4t\n_START_PARAGRAPH_\nHeitj\xc3\xa4rvi, Hoikanper\xc3\xa4, Kirkonkyl\xc3\xa4, Lahdenper\xc3\xa4, Lokakyl\xc3\xa4, Myllyper\xc3\xa4, Penttil\xc3\xa4nkyl\xc3\xa4, Puralankyl\xc3\xa4, Risuper\xc3\xa4, Saunakyl\xc3\xa4, Talviaislahti, Tiironkyl\xc3\xa4 ja Veitjoki.\n_START_SECTION_\nHistoria\n_START_PARAGRAPH_\nNykyinen Kivij\xc3\xa4rvi kuului ensin Rautalammin ja sitten Viitasaaren pit\xc3\xa4j\xc3\xa4\xc3\xa4n. Kivij\xc3\xa4rvest\xc3\xa4 muodostettiin itsen\xc3\xa4inen seurakunta vuonna 1858, ja Kivij\xc3\xa4rven kunta vuonna 1868._NEWLINE_Nykyisen kirkon paikalle rakennettiin ensimm\xc3\xa4inen rukoushuone 1650-luvulla. Sen l\xc3\xa4helle nousi ristikirkko vuonna 1778. Nykyinen eli kolmas kirkko valmistui vuonna 1874._NEWLINE_Vuodesta 1989 kunnassa on j\xc3\xa4rjestetty Kivij\xc3\xa4rvi Soi -niminen musiikkitapahtuma, johon kuuluu kursseja ja konsertteja. Alkuvuosina tapahtuma toteutettiin yhdess\xc3\xa4 Jyv\xc3\xa4skyl\xc3\xa4n konservatorion kanssa, ja my\xc3\xb6s naapurikuntien kanssa on tehty yhteisty\xc3\xb6t\xc3\xa4._NEWLINE_Vuonna 2015 kunta vuokrasi tyhji\xc3\xa4 asuntoja ja palvelulaitoksia Suomen Punaiselle Ristille vastaanottokeskusta varten.\n_START_SECTION_\nHallinto\n_START_PARAGRAPH_\nKivij\xc3\xa4rven kunnanjohtaja  vuodesta 2010 on Pekka Helppikangas._NEWLINE_Kunnanvaltuustossa on 15 paikkaa, joista yhdeks\xc3\xa4n on keskustan hallussa kaudella 2017\xe2\x80\x932021._NEWLINE_Kivij\xc3\xa4rvell\xc3\xa4, kuten muillakin Keski-Suomen alueen pienill\xc3\xa4 kunnilla on talousvaikeuksia. Ne tekev\xc3\xa4t yhteisty\xc3\xb6t\xc3\xa4 monilla aloilla, mutta kuntaliitoksistakin keskustellaan. Vuoden 2015 valtionosuusuudistus heilautti kunnan taloutta rajusti.\n_START_SECTION_\nTalous\n_START_PARAGRAPH_\nVuonna 2015 kunnassa oli 256 ty\xc3\xb6paikkaa. Niist\xc3\xa4 21% oli alkutuotannossa (maa-, mets\xc3\xa4- ja kalataloudessa), 68% palveluissa ja 10% jalostuksessa. Jalostuksen osuus oli pienempi kuin koko maassa (20%), ja alkutuotannon osuus suurempi kuin koko maassa (3%)._NEWLINE_Vuonna 2016 eniten yhteis\xc3\xb6veroa maksaneet yritykset olivat  Kivij\xc3\xa4rven Rakennuspalvelu  ja Penttil\xc3\xa4n ja  L\xc3\xa4ntt\xc3\xa4-Tenholan yhteismets\xc3\xa4t.\n_START_SECTION_\nTaajamat\n_START_PARAGRAPH_\nVuoden 2017 lopussa Kivij\xc3\xa4rvell\xc3\xa4 oli 1 132 asukasta, joista 598 asui taajamissa, 517 haja-asutusalueilla ja 17 asukkaan asuinpaikan koordinaatit eiv\xc3\xa4t olleet tiedossa. Taajama-aste lasketaan niist\xc3\xa4 asukkaista, joiden asuinpaikan koordinaatit ovat tiedossa; Kivij\xc3\xa4rven taajama-aste on 53,6\xc2\xa0%. Kivij\xc3\xa4rven taajamav\xc3\xa4est\xc3\xb6 kuuluu vain yhteen taajamaan eli kunnan keskustaajamaan Kivij\xc3\xa4rven kirkonkyl\xc3\xa4\xc3\xa4n, jossa oli vuoden 2017 lopussa 598 asukasta.\n_START_SECTION_\nPalvelut\n_START_PARAGRAPH_\nTainionm\xc3\xa4en koulu Kivij\xc3\xa4rven keskustassa remontoitiin perusteellisesti vuonna 2016. Siin\xc3\xa4 opetetaan nyt luokkia 1-9 ja esikoululaisia. Nelj\xc3\xa4n miljoonan euron kouluremontti tehtiin velaksi mik\xc3\xa4 aiheutti kunnalle talouspaineita._NEWLINE_Viimeiset kyl\xc3\xa4koulut, Heinolahti ja Hoikanper\xc3\xa4, lakkautettiin 1990-luvun lopussa._NEWLINE_Sosiaali- ja terveyspalveluita ovat hoitaneet jo vuodesta 2009 sote-kuntayhtym\xc3\xa4 ja Saarikka-liikelaitos. L\xc3\xa4\xc3\xa4k\xc3\xa4rin vastaanotto on kolmena p\xc3\xa4iv\xc3\xa4n\xc3\xa4 viikossa, p\xc3\xa4ivystys hoidetaan 60 km p\xc3\xa4\xc3\xa4ss\xc3\xa4 Saarij\xc3\xa4rvell\xc3\xa4.\n_START_SECTION_\nRuokakulttuuri\n_START_PARAGRAPH_\nKivij\xc3\xa4rven pit\xc3\xa4j\xc3\xa4ruoiksi nimettiin 1980-luvulla muikkukeitto ja ruisleip\xc3\xa4.'